
Për riorganizimin dhe funksionimin e komisionit të çmimeve të barnave

Në mbështetje të nenit 100 të Kushtetutës, të neneve 44 dhe 45 të ligjit nr.7815, datë 20.4.1994, "Për barnat", me propozimin e ministrit të Shëndetësisë, Këshilli i Ministrave

Vendosi:

1. Të riorganizohet Komisioni i Çmimeve të Barnave pranë Ministrisë së Shëndetësisë, i përbërë nga 9 anëtarë përfaqësues të:

Ministrisë së Shëndetësisë					kryetari dhe 2 anëtarë
Institutit të Sigurimeve të Kujdesit Shëndetësor			2 anëtarë
Ministrisë së Financave						1 anëtar
Shoqatës së Farmacistëve					1 anëtar
Urdhrit të Mjekut						1 anëtar
Shoqatës së Konsumatorëve të Shqipërisë			1 anëtar

2. Drejtoria  Farmaceutike e Ministrisë së Shëndetësisë mbledh dhe përpunon informacionin për çmimet e barnave të fabrikuara në vend dhe ato të importuara dhe ia përcjell Komisionit të Çmimeve të Barnave. Ky i fundit ngarkon Institutin e Sigurimeve të Kujdesit Shëndetësor për hartimin e projektit të çmimeve referencë. Mosdhënia e informacionit për çmimet e barnave shoqërohet me sanksione ndaj fabrikuesve apo importuesve, të parashikuara në ligj.
3. Komisioni i Çmimeve të Barnave mbi bazën e listës së barnave që rimbursohen nga Sigurimet Shëndetësore dhe të çmimeve referencë të paraqitura nga Instituti i Sigurimeve të Kujdesit Shëndetësor diskuton projektin, negocion për çmimet e paraqitura dhe i propozon Këshillit të Ministrave për miratim strukturën e çmimeve brenda tremujorit të parë të çdo viti.
4. Çmimet e miratuara të barnave që rimbursohen nga sigurimet shëndetësore janë të vlefshme për një vit. Ndryshimi i tyre nuk mund të bëhet më shpesh se një herë në gjashtë muaj dhe vetëm kur kushtet ekonomike të fabrikuesve vendas apo të huaj ndryshojnë, apo kur ndryshon përbërja e listës së barnave që rimbursohen nga Sigurimet Shëndetësore, mbi bazën e informacionit të hollësishëm të paraqitur nga fabrikuesit Komisionit të Çmimeve të Barnave. Çdo ndryshim i çmimeve do të miratohet me të njëjtën procedurë. Fabrikuesit vendas apo të huaj apo importuesit do të njoftohen si për nevojat për informacion shtesë ashtu dhe për vendimin e mosndryshimit të çmimit.
5. Komisioni i Çmimeve të Barnave organizon studimin e marzheve të fabrikimit dhe tregtimit dhe i propozon Këshillit të Ministrave për caktimin e tyre.
6. Çdo anëtar i Komisionit të Çmimeve të Barnave shpërblehet me 2 000 lekë nga buxheti i Ministrisë së Shëndetësisë për çdo pjesëmarrje në mbledhje, por jo më shumë se një herë në muaj.
7. Vendimi nr.311, datë 6.5.1996, si dhe paragrafi 2 i pikës 1 dhe pika e vendimit të Këshillit të Ministrave nr.21, datë 13.1.1997 shfuqizohen.
Ky vendim hyn në fuqi pas botimit në Fletoren Zyrtare.

